ጠቅላይ ሚኒስትሩ አዲስ ጠቅላይ ኤታማዦር ሹም ሾሙ
ጠቅላይ ሚኒስትር ዓብይ አህመድ (ዶ/ር) ጄኔራል ሰዓረ መኮንንን አዲሱ ጠቅላይ ኤታማዦር ሹም አድርገው ሐሙስ ግንቦት 30 ቀን 2010 ዓ.ም. ሾሙ፡፡ ጄኔራል ሰዓረ ለ17 ዓመታት ሲያገለግሉ የቆዩትን ጄኔራል ሳሞራ የኑስን ይተካሉ፡፡ጄኔራል ሳሞራ ሌተና ጄኔራል ጻድቃን ገብረትንሳኤን ተክተው ነበር ጠቅላይ ኤታማዦር ሹም የሆኑት፡፡በሌላ በኩልም ጠቅላይ ሚኒስትሩ ማዕረጋቸው ተገፎባቸው የነበሩና በቅርቡ ከእስር የተፈቱት ሜጀር ጄኔራል ዓለምሸት ደግፌና ብርጋዴር ጄኔራል አሳምነው ጽጌ ከነሙሉ ማዕረጋቸውና ጥቅማ ጥቅማቸው ጋር በጡረታ እንዲሰናበቱ አድርገዋል፡፡ ሁለቱ ጄኔራል መኮንኖች ሕገ መንግሥታዊ ሥርዓቱን በኃይል ለመናድ በማሴር ተፈርዶባቸው ነበር የታሰሩት፡፡